**Vážený pán riaditeľ, pani zástupkyňa, pedagogický zbor, vážení hostia, žiaci!**

Je mi potešením a cťou, že sa vám môžem prihovoriť ako zástupca zriaďovateľa našej jubilantky – ZŠ s MŠ Pohorelá. J.A. Komenský povedal“ Aký väčší alebo lepší dar môžeme dať svetu ako to, že vyučujeme a vzdelávame mládež “

50 rokov – polstoročie. V ľudskom živote je to čas, počas ktorého z malého dieťaťa vyrastie dospelý človek, ktorý dozreje a v päťdesiatke oplýva bohatou škálou životných i profesionálnych skúseností. Život školy sa v mnohom podobá na život človeka. Podobne aj v živote školy sa oslavujú úspechy, víťazstvá, ba dokonca aj narodeniny. Práve v tomto jesennom čase si pripomíname ,,narodeniny“ našej školy. Ani sa človeku nechce veriť, že už prešlo rokov päťdesiat. Mnohí z vás si dobre pamätáte na obdobie jej výstavby, i na to, keď ste sa ako žiaci sťahovali do novučičkej školy. Z rozprávania našich obyvateľov – vtedajších žiakov – viem, že sa do nej veľmi tešili. 50 rokov v živote našej školy predstavujú stovky žiakov, ktorí prešli jej bránami a desiatky obetavých učiteľov, ktorí zasvätili svoj život veľmi náročnému, no ušľachtilému povolaniu a rozhodli sa vychovávať a vzdelávať práve naše pohorelské deti, za čo im patrí v tejto chvíli moje úprimné poďakovanie. Nepochybne tu mnohí učitelia, ktorí tu pôsobili, zanechali kus svojho života. Nechcem, aby to vyznelo ako fráza, ale byť učiteľom, to nie je len práca, je to poslanie. Poslanie krásne a výnimočné. To nie je listovať v nejakej ošúchanej učebnici, či surfovať na internete, to je listovanie v detskej duši... Učiteľ rozsvecuje svetielko poznania, pomáha žiakom v dôležitých rozhodnutiach, podáva pomocnú ruku, pripraví a nasmeruje ich do ďalšieho života – to všetko sú veci, ktoré neocenia žiadne slová ani hmotné statky. Koľko času ubehne, kým sa z hravej bytosti stane dospelý človek. Koľko námahy vynaložia tí, čo jeho dušu budú zušľachťovať ako najvzácnejší kvet. Je šťastím pre dieťa, ak vyrastá v prostredí, kde mu zasievajú do srdca dobro a lásku, keď ho učia rozoznávať dobré od zlého. Doba sa mení, ale deti ostávajú vždy iba deťmi. Vy sa snažíte naďalej obohacovať ich ranné detstvo tým, že ich učíte žiť v kolektíve, prispôsobovať sa, navzájom si pomáhať, pripravovať ich pre vstup do bežného života. Preto aj v tomto pretechnizovanom tisícročí vychovávajte naše deti v duchu lásky a porozumenia, aby boli dôstojnými nasledovníkmi predošlých generácií.50 rokov nie je tak veľa, aby sme si nepamätali ľudí, ktorí tu zanechali kus svojho života, či už tých, ktorí tu prežili svoje detstvo, alebo mnoho učiteľov, školníkov, kuchárok, upratovačiek a kuričov, ktorí tu pôsobili. Pri dnešnej príležitosti chcem vzdať úprimný hold tým pedagógom, a ostatným zamestnancom, ktorí sa pričinili o rozvoj vzdelávania, výchovu detí, zveľaďovali školu a pracovali v prospech školstva. Úprimné poďakovanie patrí aj historicky všetkým richtárom obce, predsedom národných výborov, mojím predchodcom starostom, podnikateľom ktorí sa podieľali na rozvoji školstva v našej obci. Slová vďaky patria aj tým rodičom, ktorí sa osobne angažovali v mimoškolskej činnosti pri organizovaní aktivít a podieľali sa na zveľaďovaní školy. Bez pomoci Vás všetkých, Vašej podpory by sme sa nezaobišli. Vám všetkým patrí moja vďaka. Vďaka a spomienky patria aj tým, ktorí pracovali v tejto škole a nie sú už medzi nami.

Výročie školy je vhodnou príležitosťou nato, aby sme si pripomenuli aj jej základné poslanie – poskytovať žiakom základné vzdelanie, vyzbrojiť ich vedomosťami a zručnosťami, ktoré sa stanú pevným základom, na ktorom môžu bez obáv budovať ďalšiu prípravu na povolanie a dobré uplatnenie v živote. Počas tých 50 rokov aj našu školu opustili stovky absolventov, ktorí úspešne pokračovali v ďalšom štúdiu a stali sa odborníkmi v o svojej profesii. Stali sa z nich inžinieri, lekári, úradníci, informatici, ekonómovia, vychovávatelia, učitelia ... A ja pevne verím, že na našu školu si uchovávajú tie najkrajšie spomienky. Veď školské roky sú najkrajším obdobím v živote každého mladého človeka. Musím podotknúť, že niektorí z našich žiakov sa po ukončení štúdia do našej školy vrátili ako učitelia či vychovávatelia a niektorí tu prežili celý svoj profesijný život. Päťdesiat rokov v živote školy. V tejto jedinej vete je ukryté nespočetné množstvo životných príbehov, udalostí, zážitkov a spomienok, že si to v tejto slávnostnej chvíli ani nedokážeme predstaviť. Koľko detského smiechu, veselého džavotu si vypočuli triedy i chodby tejto školskej budovy! Istotne boli i slzičky sklamania z neúspechu, zo zlej známky... A nad tým všetkým celé tie roky kraľoval vyslobodzujúci školský zvonec.

Ľudská pamäť je výnimočný dar. Dar, ktorý nám umožňuje pozrieť sa späť. Tu však musím povedať, že tento dar nás aj posúva dopredu. A ja pevne verím, že si zapamätáte dnešný deň, že vo vás zostanú milé spomienky na túto slávnosť, že si odtiaľto odnesiete pocit úcty k našej škole, ako i ku všetkým, ktorí boli a sú jej súčasťou po celý čas jej existencie. Želám našej škole mnoho tvorivých a empatických učiteľov mnoho, mnoho usilovných a úspešných žiakov. Rada by som pri tejto slávnostnej príležitosti vyslovila nádej, že naša škola bude aj naďalej hrdo niesť vlajku šíriteľa vzdelania, bude vychovávať ďalšie a ďalšie generácie žiakov a bude svedkom formovania budúcich generácií našich potomkov.